ตลาดอนุพันธ์ปลื้มปี’54เทรดทะลุเป้า
TFEX ตีปีกปี 2554 เทรดทะลุ 10 ล้านสัญญา เพิ่มขึ้นกว่า 120% เทรดทองคำล่วงหน้าภาคค่ำหนุน
5 ม.ค. 2555

TFEX ตีปีกปี 2554 เทรดทะลุ 10 ล้านสัญญา เพิ่มขึ้นกว่า 120% เทรดทองคำล่วงหน้าภาคค่ำหนุน
นางเกศรา มัญชุศรี กรรม การผู้จัดการ บริษัท ตลาดอนุพันธ์ (ประเทศไทย) (TFEX) เปิดเผยว่า ผลการดำเนินงานของ TFEX ในปี 2554 เป็นที่น่าพอใจ โดยเติบโตทั้งด้านปริมาณการซื้อขายและจำนวนผู้ลงทุน ปริมาณการซื้อขายเพิ่มสูงขึ้นเป็น 10.02 ล้านสัญญา หรือเฉลี่ยวันละ 4.11 หมื่นสัญญา เพิ่มขึ้น 120% เมื่อเทียบกับปี 2553 ที่ซื้อขายทั้งสิ้น 4.59 ล้านสัญญา หรือวันละ 1.86 หมื่นสัญญา และเป็นการเพิ่มขึ้นที่มากกว่าเป้าหมายที่วางไว้ ขณะที่มูลค่าการซื้อขายเฉลี่ยต่อวันสูงถึงประมาณ 2.38 หมื่นล้านบาทต่อวัน 
“ปัจจัยสำคัญมาจากธุรกรรม ของ Gold Futures ที่มีการซื้อขายเพิ่มสูงขึ้นถึง 3 เท่า จาก 9.71 แสนสัญญา ในปี 2553 เป็น 3.98 ล้านสัญญา ในปี 2554 เนื่องจากราคาทองคำเพิ่มสูงขึ้น โดยขึ้นไปสูงสุดที่มากกว่า 1,900 เหรียญสหรัฐ และเป็นผลจากการเปิดซื้อขายในภาคค่ำด้วย โดยมีปริมาณถึง 30% ของการซื้อขายรวม” นางเกศรา กล่าว